b'\n_START_ARTICLE_\nNyrkkeily\n_START_SECTION_\nVarhainen historia\n_START_PARAGRAPH_\nNyrkkitaistelu mainitaan jo Homeroksen runoissa. Nyrkkeily oli mukana antiikin olympialaisten ohjelmassa ensi kertaa vuonna 688 eaa. Ensimm\xc3\xa4iset s\xc3\xa4ilyneet nyrkkeilyn s\xc3\xa4\xc3\xa4nn\xc3\xb6t ovat antiikin Kreikasta. Tuolloin otteluissa ei ollut eri\xc3\xa4, vaan ottelu jatkui niin kauan kunnes vastustaja luovutti tai oli kykenem\xc3\xa4t\xc3\xb6n jatkamaan. Antiikin ajan suurissa urheilukilpailuissa valtaosa ottelijoista oli rikkaista ja arvostetuista suvuista. Nyrkkeily\xc3\xa4 on kuvattu laajalti kreikkalaisessa kirjallisuudessa, muun muassa Homeroksen Iliaassa.\n_START_SECTION_\nNykyaikaisen nyrkkeilyn kehitys\n_START_PARAGRAPH_\nEnsimm\xc3\xa4inen maininta virallisesta nyrkkeilyottelusta Britanniasta on vuodelta 1681, ja vuonna 1698 ryhdyttiin j\xc3\xa4rjest\xc3\xa4m\xc3\xa4\xc3\xa4n s\xc3\xa4\xc3\xa4nn\xc3\xb6llisesti paljain k\xc3\xa4sin k\xc3\xa4yt\xc3\xa4vi\xc3\xa4 otteluita Lontoon kuninkaallisessa teatterissa. Ottelut k\xc3\xa4ytiin ilman k\xc3\xa4sineit\xc3\xa4 ja painoluokkia, eik\xc3\xa4 s\xc3\xa4\xc3\xa4nt\xc3\xb6j\xc3\xa4 liiemmin ollut paitsi suurotteluissa. Jack Broughton oli yksi paljasnyrkkiajan suurimmista ja menestyksekk\xc3\xa4immist\xc3\xa4 ottelijoista, ja h\xc3\xa4n kehitti vuonna 1743 lajille s\xc3\xa4\xc3\xa4nn\xc3\xb6t, jotka v\xc3\xa4h\xc3\xa4isi\xc3\xa4 muutoksia lukuun ottamatta olivat k\xc3\xa4yt\xc3\xb6ss\xc3\xa4 aina vuoteen 1838 saakka, jolloin julkaistiin yksityiskohtaisempi London Prize Ring -niminen s\xc3\xa4\xc3\xa4nt\xc3\xb6kirja. Vuonna 1838 Broughtonin luomia s\xc3\xa4\xc3\xa4nt\xc3\xb6j\xc3\xa4 kehitettiin ja yksityiskohtaistettiin ja syntyi London Prize Ring rules -niminen s\xc3\xa4\xc3\xa4nt\xc3\xb6kokoelma. Ensimm\xc3\xa4inen mestaruusottelu uusilla s\xc3\xa4\xc3\xa4nn\xc3\xb6ill\xc3\xa4 oteltiin seuraavana vuonna, kun James Burke k\xc3\xa4rsi tappion William Thomsonille._NEWLINE_Vuonna 1876 Amateur Athetic Clubin John Graham Chambers kehitti lajille Queensberryn 9. markiisin John Sholto Douglasin tuella uudet s\xc3\xa4\xc3\xa4nn\xc3\xb6t, jotka antoivat enemm\xc3\xa4n painoarvoa tekniikalle ja taidolle. Queensberryn nimell\xc3\xa4 tunnetut s\xc3\xa4\xc3\xa4nn\xc3\xb6t poikkesivat Lontoon s\xc3\xa4\xc3\xa4nn\xc3\xb6ist\xc3\xa4 merkitt\xc3\xa4v\xc3\xa4sti. Samoihin aikoihin kehitettiin lis\xc3\xa4ksi ensimm\xc3\xa4iset painoluokat. _NEWLINE_Brittien valtakausi p\xc3\xa4\xc3\xa4ttyi lopullisesti irlantilaisl\xc3\xa4ht\xc3\xb6isen amerikkalaisen John L. Sullivanin my\xc3\xb6t\xc3\xa4, josta tuli vuonna 1899 ensimm\xc3\xa4inen yhdysvaltalainen maailmanmestari. Sullivanin my\xc3\xb6t\xc3\xa4 ammattilaisotteluitakin ryhdyttiin k\xc3\xa4ym\xc3\xa4\xc3\xa4n Queensberry-s\xc3\xa4\xc3\xa4nn\xc3\xb6ill\xc3\xa4. Noihin aikoihin paljain nyrkein k\xc3\xa4yt\xc3\xa4v\xc3\xa4t ottelut oli julistettu laittomaksi l\xc3\xa4hes kaikissa Yhdysvaltain osavaltioissa.\n_START_SECTION_\nAmat\xc3\xb6\xc3\xb6rinyrkkeilyn kehitys\n_START_PARAGRAPH_\nVuonna 1880 Britanniassa perustettiin amat\xc3\xb6\xc3\xb6rinyrkkeilyn j\xc3\xa4rjest\xc3\xb6 ABA (Amateur Boxing Association), kun kaksitoista seuraa liittyi yhteen. ABA piti seuraavana vuonna ensimm\xc3\xa4isen mestaruusturnauksensa, jossa oli k\xc3\xa4yt\xc3\xb6ss\xc3\xa4 nelj\xc3\xa4 painoluokkaa. 1900-luvun alkupuoliskolla amat\xc3\xb6\xc3\xb6rinyrkkeily saavutti suosiota ymp\xc3\xa4ri maailmaa. Vuonna 1946 perustettiin Kansainv\xc3\xa4linen nyrkkeilyliitto AIBA (Associaton Internationale de Boxe Amateur), jossa oli yhteens\xc3\xa4 24 maata viidest\xc3\xa4 maanosasta edustettuina, ja perustamisestaan l\xc3\xa4htien AIBA on toiminut virallisena amat\xc3\xb6\xc3\xb6rinyrkkeilyn maailmanj\xc3\xa4rjest\xc3\xb6n\xc3\xa4. Ensimm\xc3\xa4iset amat\xc3\xb6\xc3\xb6rien maailmanmestaruuskilpailut j\xc3\xa4rjestettiin vuonna 1974. Nyky\xc3\xa4\xc3\xa4n AIBA:n j\xc3\xa4senmaita on jo 189._NEWLINE_Ensimm\xc3\xa4ist\xc3\xa4 kertaa nyrkkeily oli olympialaisten lajina 1904 Saint Louisin kisoissa, ja 1912 Tukholman kisoja lukuun ottamatta ne ovat olleet siit\xc3\xa4 l\xc3\xa4htien joka kerta virallisessa kisaohjelmassa. Menestyneimm\xc3\xa4t olympialaisten nyrkkeilymaat vuosina 1974\xe2\x80\x932004 ovat olleet Kuuba ja Yhdysvallat, joista Kuuballa on 29 ja Yhdysvalloilla 21 kultamitalia._NEWLINE_Naisten nyrkkeily oli jo 1904 Saint Louisin olympialaisissa n\xc3\xa4yt\xc3\xb6slajina, mutta 1900-luvun aikana se kiellettiin monissa maissa. Britannian amat\xc3\xb6\xc3\xb6rinyrkkeilyj\xc3\xa4rjest\xc3\xb6 j\xc3\xa4rjesti ensimm\xc3\xa4isen naisten nyrkkeilykilpailut vuonna 1997. 1990-luvulla AIBA vahvisti naisnyrkkeilyn uudet s\xc3\xa4\xc3\xa4nn\xc3\xb6t, ja j\xc3\xa4rjesti vuonna 1999 ensimm\xc3\xa4iset EM- ja 2001 MM-kilpailut. _NEWLINE_P\xc3\xa4\xc3\xa4suojuksen k\xc3\xa4ytt\xc3\xb6 tuli pakolliseksi 1984 Los Angelesin olympialaisissa, mutta vuonna 2013 se j\xc3\xa4lleen poistettiin miehilt\xc3\xa4. Naiset k\xc3\xa4ytt\xc3\xa4v\xc3\xa4t sit\xc3\xa4 edelleen. Soulin 1988 kisojen j\xc3\xa4lkeen otettiin k\xc3\xa4ytt\xc3\xb6\xc3\xb6n arvostelu pistekoneella.\n_START_SECTION_\nAmmattilaisnyrkkeilyn kehitys\n_START_PARAGRAPH_\nVuonna 1891 yksityinen lontoolainen seura National Sporting Club alkoi j\xc3\xa4rjest\xc3\xa4\xc3\xa4 omia, ammattilaisten hanskat k\xc3\xa4dess\xc3\xa4 k\xc3\xa4ymi\xc3\xa4 otteluita, omilla ehdoillaan. Vuonna 1919 perustettiin BBBC (the British Boxing Board of Control). Vuonna 1909 Lonsdalen jaarli my\xc3\xb6nsi ensimm\xc3\xa4isen mestaruusvy\xc3\xb6n NSC:n mestaruusottelun voittajalle._NEWLINE_1900-luvun alkupuoliskon aikana ammattilaisnyrkkeilyn painopiste siirtyi Britanniasta Yhdysvaltoihin. Vaikka mit\xc3\xa4\xc3\xa4n virallisia maailmanmestaruuksia ei ollutkaan, yleisesti maailmanmestarina pidettiin The National Police Gazette -lehdell\xc3\xa4 listattuja nimi\xc3\xa4. 1920-luvulla NBA (National Boxing Association) ryhtyi j\xc3\xa4rjest\xc3\xa4m\xc3\xa4\xc3\xa4n maailmanmestaruusotteluita. Samaan aikaan perustettiin Ring Magazine, joka julkaisi mestarien luetteloita. Vuonna 1962 NBA vaihtoi nimens\xc3\xa4 WBA:ksi (World Boxing Association), ja seuraavana vuonna se sai ensimm\xc3\xa4isen kilpailijansa WBC:n (World Boxing Council). Kumpikaan niist\xc3\xa4 ei ollut yleisesti tunnustettu ja t\xc3\xa4st\xc3\xa4 johtuivat muun muassa erimielisyydet maailmanmestaruuksista. Vuonna 1983 perustettiin lis\xc3\xa4ksi uusi j\xc3\xa4rjest\xc3\xb6 IBF (International Boxing Federation), jolla on my\xc3\xb6s omat maailmanmestaruutensa kussakin painoluokassa. Vuonna 1988 syntyi viel\xc3\xa4 nelj\xc3\xa4s suuri maailmanlaajuinen j\xc3\xa4rjest\xc3\xb6 WBO (World Boxing Organization) kun joukko puertoricolaisia ja dominikaanisia liikemiehi\xc3\xa4 riitaantui WBA:n kanssa._NEWLINE_Ammattilaisten ottelut kestiv\xc3\xa4t pitk\xc3\xa4\xc3\xa4n viisitoista er\xc3\xa4\xc3\xa4, ja viel\xc3\xa4 1900-luvun alkupuolella k\xc3\xa4ytiin nelj\xc3\xa4nkymmenen er\xc3\xa4n otteluita. Erien m\xc3\xa4\xc3\xa4r\xc3\xa4\xc3\xa4 alettiin v\xc3\xa4hent\xc3\xa4\xc3\xa4 vasta vuonna 1982, ja 1980-luvun aikana eri ammattilaisliitot siirtyiv\xc3\xa4t v\xc3\xa4hitellen j\xc3\xa4rjest\xc3\xa4m\xc3\xa4\xc3\xa4n mestaruusottelunsa 12-er\xc3\xa4isin\xc3\xa4.\n_START_SECTION_\nAmat\xc3\xb6\xc3\xb6rinyrkkeily\n_START_PARAGRAPH_\nAmat\xc3\xb6\xc3\xb6ri- eli olympiatyylin nyrkkeilyss\xc3\xa4 p\xc3\xa4\xc3\xa4tavoitteena on oman koskemattomuuden turvaaminen ja ker\xc3\xa4t\xc3\xa4 pisteit\xc3\xa4 hyv\xc3\xa4ksytyist\xc3\xa4 iskuista, eik\xc3\xa4 hakea voittoa esimerkiksi aiheuttamalla vastustajalle ruumiillista vahinkoa. Olympiatyylin nyrkkeilyhansikkaat ovat kehitelty turvallisuutta lis\xc3\xa4\xc3\xa4v\xc3\xa4ksi siten, ett\xc3\xa4 k\xc3\xa4tt\xc3\xa4 ei voi iskiess\xc3\xa4 puristaa t\xc3\xa4ydellisesti nyrkkiin. Pisteit\xc3\xa4 annetaan p\xc3\xa4\xc3\xa4h\xc3\xa4n ja yl\xc3\xa4vartaloon osuneista iskuista, iskuista jotka osuvat nyrkkeilyhansikkaan sallitulla osuma-alueella, eli rystypinnalla, sallituille osuma-alueille. Miesnyrkkeilij\xc3\xa4t k\xc3\xa4yttiv\xc3\xa4t vuosina 1984-2012 p\xc3\xa4\xc3\xa4nsuojusta., mutta vuodesta 2013 l\xc3\xa4htien nyrkkeilev\xc3\xa4t taas ilman niit\xc3\xa4. Naiset k\xc3\xa4ytt\xc3\xa4v\xc3\xa4t edelleen p\xc3\xa4\xc3\xa4nsuojusta. Ottelut kest\xc3\xa4v\xc3\xa4t nyky\xc3\xa4\xc3\xa4n miehill\xc3\xa4 kolme kolmen minuutin er\xc3\xa4\xc3\xa4 ja naisilla nelj\xc3\xa4 kahden minuutin er\xc3\xa4\xc3\xa4. Er\xc3\xa4tauot ovat yhden minuutin pituisia. Ottelun kulkua valvoo itse keh\xc3\xa4ss\xc3\xa4 keh\xc3\xa4tuomari, jonka teht\xc3\xa4v\xc3\xa4n\xc3\xa4 on tarkkailla, ett\xc3\xa4 ottelijat k\xc3\xa4ytt\xc3\xa4v\xc3\xa4t vain s\xc3\xa4\xc3\xa4nt\xc3\xb6jen mukaisia keinoja, ja keh\xc3\xa4n ulkopuolella pistetuomarit. _NEWLINE_Vy\xc3\xb6t\xc3\xa4r\xc3\xb6n alapuolelle ly\xc3\xb6minen on kielletty\xc3\xa4, samoin kiinnipit\xc3\xa4minen, mik\xc3\xa4li n\xc3\xa4in k\xc3\xa4y, tuomari erottaa ottelijat toisistaan. Toistuva vastustajassa roikkuminen aiheuttaa pisteiden menetyksi\xc3\xa4 ja lopulta hylk\xc3\xa4yksen. Hylk\xc3\xa4yksen eli diskauksen lis\xc3\xa4ksi ottelun voi voittaa osumapistein. Pistevoiton (PV.) lis\xc3\xa4ksi keh\xc3\xa4tuomarin keskeytyksell\xc3\xa4 (RSC) vastustajan ollessa ylivoimainen, ja (RSCH); eli iskujen osuessa p\xc3\xa4\xc3\xa4h\xc3\xa4n aiheuttaen nyrkkeilij\xc3\xa4ss\xc3\xa4 puolustuskyvytt\xc3\xb6m\xc3\xa4n tilan eik\xc3\xa4 nyrkkeilij\xc3\xa4 kykene jatkamaan ottelua ja vastustaja on ylivoimainen, avustajan luovutuksella (AB), tyrm\xc3\xa4yksell\xc3\xa4 (KO) ja luovutus ilman ottelua (WO eli walk over). Turnauksissa ottelun voi my\xc3\xb6s voittaa mik\xc3\xa4li nyrkkeilij\xc3\xa4 on punnituksessa ylipainoinen, sairastunut ennen ottelua tai l\xc3\xa4\xc3\xa4k\xc3\xa4ri kielt\xc3\xa4\xc3\xa4 ottelemisen kilpailijan terveydellisiin syihin vedoten. T\xc3\xa4ll\xc3\xb6in toinen kilpailija voittaa WO-tuomiolla. Ottelu voi loppua my\xc3\xb6s diskaukseen (DISQ, engl. disqualification), jos nyrkkeilij\xc3\xa4 saa kolme varoitusta (esimerkiksi ty\xc3\xb6nt\xc3\xa4misest\xc3\xa4, sitomisesta ja niskaan tai vy\xc3\xb6n alle ly\xc3\xb6misest\xc3\xa4). Toinen nyrkkeilij\xc3\xa4 saa kaksi pistett\xc3\xa4 yhdest\xc3\xa4 vastustajan varoituksesta. Ottelu my\xc3\xb6s p\xc3\xa4\xc3\xa4ttyy diskaukseen, jos nyrkkeilij\xc3\xa4 ei voi jatkaa ottelua niskaan tai vy\xc3\xb6n alle saadusta iskusta._NEWLINE_Tuomarin t\xc3\xa4rkein teht\xc3\xa4v\xc3\xa4 on kuitenkin taata ottelijoiden turvallisuus. Tyrm\xc3\xa4ykset ovatkin amat\xc3\xb6\xc3\xb6rinyrkkeilyss\xc3\xa4 varsin harvinaisia, sill\xc3\xa4 tuomari yleens\xc3\xa4 keskeytt\xc3\xa4\xc3\xa4 ep\xc3\xa4tasaiset ottelut ennen kuin mit\xc3\xa4\xc3\xa4n ehtii tapahtua. My\xc3\xb6s avustaja voi tehd\xc3\xa4 luovutuksen heitt\xc3\xa4m\xc3\xa4ll\xc3\xa4 pyyhkeen keh\xc3\xa4\xc3\xa4n kesken ottelun havaittuaan vastustajan olevan ylivoimaisesti suojattiaan paremman. Muutenkin nyrkkeilij\xc3\xb6iden turvallisuudesta huolehditaan tarkasti erityisin s\xc3\xa4\xc3\xa4nn\xc3\xb6in. V\xc3\xa4ist\xc3\xa4misen taito lis\xc3\xa4\xc3\xa4 my\xc3\xb6s turvallisuutta, sivuv\xc3\xa4ist\xc3\xb6t, U-v\xc3\xa4ist\xc3\xb6t, taaksenyk\xc3\xa4isyv\xc3\xa4ist\xc3\xb6, pudotusv\xc3\xa4ist\xc3\xb6 ja taakseaskelv\xc3\xa4ist\xc3\xb6 opetetaan jo seurojen nyrkkeilykoulujen alkeissa. My\xc3\xb6s iskujen poimimiset kyyn\xc3\xa4rvarsilla, veitsitorjunnat sivukoukuille ja p\xc3\xa4\xc3\xa4h\xc3\xa4n kohdistettujen iskujen poimimiset/torjumiset k\xc3\xa4mmeneen lis\xc3\xa4\xc3\xa4v\xc3\xa4t koskemattomuutta ja siten lajin turvallisuutta. Ottelijoilla t\xc3\xa4ytyy olla muun muassa voimassa oleva l\xc3\xa4\xc3\xa4k\xc3\xa4rintodistus, lisenssivakuutus ja kilpailukirja. My\xc3\xb6s alasuojat, hammassuojat, k\xc3\xa4sisiteet sek\xc3\xa4 p\xc3\xa4\xc3\xa4suoja (vain naisilla) ovat s\xc3\xa4\xc3\xa4nt\xc3\xb6jen mukaan pakolliset ja lis\xc3\xa4\xc3\xa4v\xc3\xa4t konkreettisesti ottelijoiden turvallisuutta. Turnauksissa l\xc3\xa4\xc3\xa4k\xc3\xa4ri tarkastaa nyrkkeilij\xc3\xb6iden kunnon ennen jokaista ottelua._NEWLINE_Toisinaan amat\xc3\xb6\xc3\xb6rinyrkkeilyst\xc3\xa4 k\xc3\xa4ytet\xc3\xa4\xc3\xa4n nimityst\xc3\xa4 olympiatyylin nyrkkeily, sill\xc3\xa4 nimityst\xc3\xa4 amat\xc3\xb6\xc3\xb6rinyrkkeily pidet\xc3\xa4\xc3\xa4n harhaanjohtavana \xe2\x80\x93 my\xc3\xb6s amat\xc3\xb6\xc3\xb6rinyrkkeilij\xc3\xa4 joutuu harjoittelemaan ammattimaisesti p\xc3\xa4\xc3\xa4st\xc3\xa4kseen huipulle.\n_START_SECTION_\nNyrkkeilykeh\xc3\xa4\n_START_PARAGRAPH_\nNyrkkeilykeh\xc3\xa4n mitat ovat 6x6 metri\xc3\xa4. Nyrkkeilij\xc3\xb6ist\xc3\xa4 toinen ottelee punaisesta kulmauksesta ja toinen sinisest\xc3\xa4. Muut kulmat ovat niin sanottuja puolueettomia kulmauksia joihin keh\xc3\xa4tuomari voi komentaa ottelijan esimerkiksi luvunlaskun ajaksi. Valmentaja ja muut nyrkkeilij\xc3\xa4n avustajat eiv\xc3\xa4t saa neuvoa puolueettomassa kulmauksessa olevaa nyrkkeilij\xc3\xa4\xc3\xa4.\n_START_SECTION_\nNyrkkeilyvammat\n_START_PARAGRAPH_\nVarsinkin ammattinyrkkeilyn tyypillisi\xc3\xa4 piirteit\xc3\xa4 on mahdollisimman kovan voiman saaminen suoritettavaan iskuun. Virheellinen ly\xc3\xb6ntitekniikka voi aiheuttaa vakavia vammoja k\xc3\xa4den eri luihin. Nykyaikana useimmat valmentajat eiv\xc3\xa4t anna nyrkkeilij\xc3\xb6iden harjoitella ja sparrata ilman k\xc3\xa4mmeneen k\xc3\xa4\xc3\xa4rittyj\xc3\xa4 siteit\xc3\xa4 (suojaavat k\xc3\xa4mmenen luita) ja kintaita._NEWLINE_1900-luvun viimeisin\xc3\xa4 vuosikymmenin\xc3\xa4 ammattinyrkkeily menetti suosiotaan. Mustat silm\xc3\xa4t ja ruhjeet alkoivat aiheuttaa huolta pysyvist\xc3\xa4 silm\xc3\xa4- ja aivovammoista. L\xc3\xa4\xc3\xa4k\xc3\xa4rintarkastuksista ja otteluiden tarkkailusta tuli t\xc3\xa4rke\xc3\xa4 osa nykyp\xc3\xa4iv\xc3\xa4n nyrkkeily\xc3\xa4 sek\xc3\xa4 amat\xc3\xb6\xc3\xb6ri- ett\xc3\xa4 ammattilaistasolla. 1980-luvulla amat\xc3\xb6\xc3\xb6ripuolella k\xc3\xa4ytt\xc3\xb6\xc3\xb6n otettiin p\xc3\xa4\xc3\xa4suojus, joka suojaa haavoilta ja ruhjeilta, mutta sen ei kuitenkaan katsota suojaavan p\xc3\xa4\xc3\xa4t\xc3\xa4 ja sit\xc3\xa4 kautta aivoja kovinkaan hyvin voimakkailta iskuilta. Usein ly\xc3\xb6nnit kohdistetaan leukaan, jota kyp\xc3\xa4r\xc3\xa4 ei yleens\xc3\xa4 edes peit\xc3\xa4. _NEWLINE_Aikoinaan ammattilaisten ottelut kestiv\xc3\xa4t viisitoista er\xc3\xa4\xc3\xa4, ja viel\xc3\xa4 1900-luvun alkupuolella edes yli nelj\xc3\xa4nkymmenen er\xc3\xa4n ottelut eiv\xc3\xa4t olleet aivan tavattomia. Vuonna 1982 korealaisen Kim Duk-Koon kuoltua Ray Mancinia vastaan k\xc3\xa4ydyn ottelun aiheuttamaan aivovammaan, asiaan tuli muutos. Vuonna 1988 s\xc3\xa4\xc3\xa4dettiin ammattilaisotteluiden erien yl\xc3\xa4rajaksi 12 er\xc3\xa4\xc3\xa4, ja minuutin er\xc3\xa4taukopituus puoleksitoista minuutiksi.\n_START_SECTION_\nBoxer/out fighter\n_START_PARAGRAPH_\nKlassinen nyrkkeilij\xc3\xa4 tunnetaan my\xc3\xb6s nimell\xc3\xa4 "out fighter". T\xc3\xa4ss\xc3\xa4 tyyliss\xc3\xa4 on t\xc3\xa4rke\xc3\xa4\xc3\xa4 s\xc3\xa4ilytt\xc3\xa4\xc3\xa4 tietty v\xc3\xa4limatka vastustajaan. T\xc3\xa4ss\xc3\xa4 tyyliss\xc3\xa4 hy\xc3\xb6dynnet\xc3\xa4\xc3\xa4n omaa ulottuvuutta sek\xc3\xa4 jabia eli etummaisen k\xc3\xa4den suoraa ja v\xc3\xa4hitellen v\xc3\xa4sytet\xc3\xa4\xc3\xa4n vastustajaa. T\xc3\xa4ll\xc3\xa4 ottelutyylill\xc3\xa4 vastustaja voitetaan usein tuomari\xc3\xa4\xc3\xa4nin t\xc3\xa4ysien erien j\xc3\xa4lkeen vaikka jotkut nyrkkeilij\xc3\xa4t, kuten Lennox Lewis voittavat monet otteluistaan tyrm\xc3\xa4yksell\xc3\xa4. T\xc3\xa4ll\xc3\xa4 ottelutyylill\xc3\xa4 on kohtalaisen helppo kontrolloida ottelun tempoa.\n_START_SECTION_\nBoxer/Puncher\n_START_PARAGRAPH_\nIskij\xc3\xa4 eli puncher hy\xc3\xb6dynt\xc3\xa4\xc3\xa4 otteluissaan k\xc3\xa4siens\xc3\xa4 nopeutta, sek\xc3\xa4 iskuvoimaa. Ottelija tulee iskem\xc3\xa4\xc3\xa4n l\xc3\xa4hiet\xc3\xa4isyydelt\xc3\xa4 nopeita iskusarjoja vastustajaan ja joissain tapauksissa tyrm\xc3\xa4\xc3\xa4m\xc3\xa4\xc3\xa4n vastustaja yksitt\xc3\xa4isell\xc3\xa4 kovalla iskulla. Joskus ottelut p\xc3\xa4\xc3\xa4ttyv\xc3\xa4t pistevoittoon, mutta useimmiten ne tulevat tyrm\xc3\xa4yksell\xc3\xa4.\n_START_SECTION_\nBrawler/slugger\n_START_PARAGRAPH_\nBrawlerit ovat ottelijoita jotka eiv\xc3\xa4t useinkaan liiku keh\xc3\xa4ss\xc3\xa4 paljoa. Heill\xc3\xa4 on paljon iskuvoimaa. Tyyliin kuuluu my\xc3\xb6s etuk\xc3\xa4dell\xc3\xa4 vastustajan kaukana pit\xc3\xa4minen, ja sen j\xc3\xa4lkeen isku takak\xc3\xa4dell\xc3\xa4. T\xc3\xa4t\xc3\xa4 tyyli\xc3\xa4 k\xc3\xa4ytt\xc3\xa4ville vaikeita vastustajia ovat vastaiskij\xc3\xa4t, jotka saattavat v\xc3\xa4ist\xc3\xa4\xc3\xa4 kovan iskun, ja ly\xc3\xb6d\xc3\xa4 nopean koukun takaisin.\n_START_SECTION_\nSwarmers\n_START_PARAGRAPH_\nL\xc3\xa4hiottelijat pyrkiv\xc3\xa4t usein pysyttelem\xc3\xa4\xc3\xa4n vastustajan l\xc3\xa4hell\xc3\xa4 ly\xc3\xb6den nopeita koukkusarjoja, sek\xc3\xa4 yll\xc3\xa4tt\xc3\xa4vi\xc3\xa4 kovia iskuja. Hyv\xc3\xa4ll\xc3\xa4 l\xc3\xa4hiottelijalla on usein hyv\xc3\xa4 iskunkest\xc3\xa4vyys, sill\xc3\xa4 kauempaa ly\xc3\xb6v\xc3\xa4 vastustaja ehtii ly\xc3\xb6d\xc3\xa4 paljon jabiaan ennen kuin toinen p\xc3\xa4\xc3\xa4see l\xc3\xa4helle. L\xc3\xa4hiottelija on yleens\xc3\xa4 lyhyt. Usein l\xc3\xa4hiottelijat taitavat tarvittaessa my\xc3\xb6s kauempaa ottelemisen.\n_START_SECTION_\nNyrkkeilytyylien vaikutus otteluun\n_START_PARAGRAPH_\nYleens\xc3\xa4 out fightereilla on etu boxereihin, boxereilla punchereihin ja punchereilla etu brawlereihin. Luonnollisesti monet muutkin tekij\xc3\xa4t, kuten ottelijoiden taitotasot vaikuttavat huomattavasti otteluiden tulokseen. Ilmi\xc3\xb6st\xc3\xa4 k\xc3\xa4ytet\xc3\xa4\xc3\xa4n termi\xc3\xa4 "styles makes fights"._NEWLINE_Puncherit yleens\xc3\xa4 voittavat swarmerit tai in-fighterit. Kuuluisa esimerkki tyylin vaikutuksesta ottelun kulkuun on George Foreman vs Joe Frazier. Vaikka Swarmerit p\xc3\xa4rj\xc3\xa4\xc3\xa4v\xc3\xa4t usein hyvin hitaita iskij\xc3\xb6it\xc3\xa4 vastaan, niiden helpoin vastustaja lienee silti out fighter tai boxer. Swarmerit p\xc3\xa4\xc3\xa4sev\xc3\xa4t yleens\xc3\xa4 kohtalaisen helposti vastustajan iholle kiinni, jossa puncherit eiv\xc3\xa4t ole parhaimmillaan johtuen pienest\xc3\xa4 v\xc3\xa4limatkasta ottelijoiden v\xc3\xa4lill\xc3\xa4. Esimerkiksi Joe Frazier (swarmer) sai Muhammad Alin (out fighter) pahoihin vaikeuksiin heid\xc3\xa4n kaikissa otteluissaan. George Foreman (Puncher) voitti Frazierin ylivoimaisesti, mutta h\xc3\xa4visi Alille.'